ይህ ታዳሚውን ያስደመመ ንግግራቸው ደግሞ ስለሥዕል የጀመርኩትን ሀሳብ የሚያጠናክርልኝ ሆኖ ስላገኘሁት ሀሳቡን ላጋራችሁ። ዶክተር ዓብይ እንዳሉት፤ የሰው ልጅ ከሚጨበጥ የፈጠራ ሥራ በፊት የሚሰራው የማሰብና የመፍጠር ሥራ ነው። ሳይታሰብ የሚሰራ ምንም ነገር አይኖርም። የሰው ልጅ እሳትን ከመፍጠሩ በፊት እሳት የሚባል ነገር መኖር እንዳለበት አስቦ ነው። ያሰበውን ነገር በሥዕል ወይም በሌላ የጥበብ ዓይነት ይጀምረዋል። ባሰበው ልክ ደግሞ ወደ እውነተኛ ነገር ያመጣዋል። ደራሲዎች ወደፊት መሆን ያለበትን ነገር ያስባሉ፤ ይተነብያሉ። ለአብነት ‹‹ራይት ብራዘርስ›› ወይም በአማርኛችን ሁለቱ ወንድማማቾች አውሮፕላን ፈጥረዋል። ‹‹ሁለቱ ወንድማማቾች አውሮፕላንን ከመፍጠራቸው በፊት አንድ የግሪክ ደራሲ ስለአውሮፕላን ጽፎ ነበር›› ይላሉ ዶክተር ዓብይ። መጀመሪያ እሳቤው ይመጣል፤ ንድፈ ሀሳቡ ይሰራል። ከዚያ ነው ሌሎቹ የሚከተሉት። በመሆኑም አሁን የሚታዩት አስደናቂ የቴክኖሎጂ ምርቶች መጀመሪ ያቸው በንድፍ ደረጃ ታስበው ነው።